ሳዑዲ ዓረቢያ ለኢትዮጵያ የፀጥታው ምክር ቤት አባልነት የሰጠችው ድምፅ አይታወቅም ተባለ
ኢትዮጵያ የፀጥታው ምክር ቤት ተለዋጭ አባል ሆና በቅርቡ ስትመረጥ ሳዑዲ ዓረቢያ ስለሰጠችው ድምፅ በኢትዮጵያ በኩል የሚታወቅ ነገር እንደሌለ ምንጮች ገለጹ፡፡ለጉዳዩ ቅርበት ያላቸው ምንጮች ለሪፖርተር እንደገለጹት፣ የድምፅ አሰጣጥ ሥርዓቱ ሚስጥራዊ በመሆኑ የተነሳ ሳዑዲ ዓረቢያ የሰጠችው ድምፅ ኢትዮጵያን በመደገፍ ይሁን ወይም በመቃወም እንደማይታወቅ ዲፕሎማቲክ ምንጮቻችን ገልጸዋል፡፡ኢትዮጵያ የፀጥታው ምክር ቤት ተለዋጭ አባል ሆና ስትመረጥ ከ190 አገሮች መካከል የ185 አገሮችን ይሁንታ ያገኘች ሲሆን፣ የአምስት አገሮችን ድምፅ አለማግኘቷ ታውቋል፡፡ ይህንን ጉዳይ በተመለከተ ባለፈው ማክሰኞ ዕለት ለፓርላማ ንግግር ያደረጉት ጠቅላይ ሚኒስትር ኃይለ ማርያም ደሳለኝ የኢትዮጵያን መመረጥ የተቃወሙት አገሮች ሁለት መሆናቸውን፣ ሌሎቹ ድምፅ ተአቅቦና ዋጋ አልባ ድምፅ መሆናቸውን ጠቅሰው፣ ‹‹ሁለቱ አገሮች እነማን እንደሆኑ ግልጽ ነው›› ሲሉ ተናግረዋል፡፡